Συμπεράσματα του Συμβουλίου

της 22ας Σεπτεμβρίου 2003

όσον αφορά την ενίσχυση της ανταγωνιστικότητας της Ευρωπαϊκής φαρμακευτικής βιομηχανίας

(2003/C 250/01)

ΤΟ ΣΥΜΒΟΥΛΙΟ ΤΗΣ ΕΥΡΠΑΪΚΗΣ ΕΝΩΣΗΣ,

ΑΝΑΓΝΩΡΙΖΟΝΤΑΣ ότι η Ευρωπαϊκή φαρμακευτική βιομηχανία διαδραματίζει σημαντικό ρόλο τόσο στον βιομηχανικό τομέα όσο και στον τομέα της υγείας και στην επιστήμη,

ΧΑΙΡΕΤΙΖΕΙ την απάντηση της Επιτροπής στην έκθεση της "Ομάδας Υψηλού Επιπέδου G10 για την καινοτομία και την παροχή φαρμάκων" την οποία έδωσε στην ανακοίνωσή της με τίτλο "Μια ισχυρότερη ευρωπαϊκή φαρμακευτική βιομηχανία προς όφελος του ασθενούς"(1),

ΕΠΙΒΕΒΑΙΩΝΕΙ την ανάγκη ισορροπίας μεταξύ ανταγωνιστικότητας και πολιτικών στον τομέα της δημόσιας υγείας, τηρώντας πλήρως τις κοινοτικές και εθνικές αρμοδιότητες που διέπουν τον φαρμακευτικό τομέα,

ΤΟΝΙΖΕΙ την ανάγκη ενίσχυσης της ανταγωνιστικότητας της ευρωπαϊκής φαρμακευτικής βιομηχανίας έναντι των ανταγωνιστών της ιδίως με την ενίσχυση της προσέλκυσης στην Ευρώπη μιας καινοτόμου υψηλής τεχνολογίας βιομηχανίας και για την διατήρηση μιας επιστημονικής βάσης υψηλής ποιότητας· αυτό θα πρέπει να συνοδεύεται από μέτρα για τη διευκόλυνση της ανάπτυξης φαρμάκων κοινόχρηστης ονομασίας και μη συνταγογραφούμενων φαρμάκων στην ΕΕ,

ΑΝΑΓΝΩΡΙΖΕΙ ότι η δημιουργία του πλαισίου για βιώσιμη βελτίωση της ανταγωνιστικότητας της φαρμακευτικής βιομηχανίας απαιτεί την ανάληψη δράσης τόσο σε εθνικό επίπεδο όσο και σε επίπεδο ΕΕ,

ΣΗΜΕΙΩΝΕΙ ότι το βιομηχανικό τοπίο του ευρωπαϊκού φαρμακευτικού τομέα αποτελείται από τις συμπληρωματικές σχέσεις μεταξύ μεγάλων και μικρομεσαίων επιχειρήσεων, διασκορπισμένων σε όλες τις περιφέρειες της Ευρώπης, και ΤΟΝΙΖΕΙ ότι η αλληλεπίδραση αυτή θα πρέπει να αναπτυχθεί και να ενισχυθεί,

ΥΠΟΓΡΑΜΜΙΖΕΙ τη σημασία της προώθησης νέων και πιο ολοκληρωμένων μορφών συνεργασίας, συμπεριλαμβανομένων εταιρικών σχέσεων δημοσίου-ιδιωτικού τομέα στην Ευρώπη μεταξύ κυβερνήσεων, ακαδημαϊκών κύκλων, επιστημονικών ιδρυμάτων και φαρμακευτικών και βιοτεχνολογικών εταιριών για τη βελτίωση και την επιτάχυνση της μεταφοράς επιστημονικής γνώσης και της διαθεσιμότητας των καινοτόμων φαρμάκων,

ΧΑΙΡΕΤΙΖΕΙ:

- τις συγκριτικές αξιολογήσεις που πρότεινε η Επιτροπή τόσο σε θέματα υγείας όσο και σε θέματα ανταγωνιστικότητας ως οδηγό για τη διαμόρφωση πολιτικής μέσα στον χρόνο και ΤΟΝΙΖΕΙ, στα πλαίσια αυτά, ότι οι νέες εξελίξεις, όπως η διεύρυνση της Ευρωπαϊκής Ένωσης, θα πρέπει να ληφθούν δεόντως υπόψη για την συλλογή δεδομένων,

- τον στόχο της δημιουργίας ευρωπαϊκών εικονικών ινστιτούτων υγείας, τον οποίο αναφέρει η Επιτροπή, για την προώθηση της κλινικής, φαρμακολογικής και φαρμακευτικής έρευνας, συμπεριλαμβανομένης της έρευνας για φάρμακα που απευθύνονται σε μικρές αγορές, μέσω της διασύνδεσης κέντρων βασικών και κλινικών ερευνών σε ένα ευρωπαϊκό δίκτυο αριστείας.

ΚΑΛΕΙ τα κράτη μέλη:

- να συμμετάσχουν ενεργά στην υλοποίηση των κεντρικών δράσεων που εκτίθενται στην ανακοίνωση της Επιτροπής, ιδίως της συγκριτικής αξιολόγησης, παρέχοντας κατάλληλες πληροφορίες για τα νομοθετικά και μη νομοθετικά μέτρα που θα μπορούσαν να έχουν αντίκτυπο στον φαρμακευτικό τομέα,

- να εξετάσουν τις προτεινόμενες από την Επιτροπή δράσεις εφαρμογής για:

α) τον ανταγωνισμό σχετικά με εγκεκριμένα φάρμακα που δεν αγοράζονται ή των οποίων τα έξοδα δεν επιστρέφονται από το κράτος,

β) τη γρήγορη διάθεση φαρμάκων στην αγορά μετά τη χορήγηση αδείας κυκλοφορίας,

ΚΑΛΕΙ την Επιτροπή:

- να διοργανώσει σε επίπεδο ΕΕ, από κοινού με όλα τα ενδιαφερόμενα κράτη μέλη καθώς και τους ενδιαφερόμενους φορείς, μελέτη των διαφόρων προσεγγίσεων για τον καθορισμό των τιμών και την επιστροφή των εξόδων για φαρμακευτικά προϊόντα, διερευνώντας το πεδίο για πιο ανταγωνιστικούς και δυναμικούς μηχανισμούς της αγοράς που θα εξασφαλίζουν τη δίκαιη και γρήγορη πρόσβαση των ασθενών στα φάρμακα σε όλη την ΕΕ προκειμένου να βελτιωθεί η ολοκλήρωση της ευρωπαϊκής αγοράς στον τομέα αυτό, ενώ θα γίνονται σεβαστές οι αρμοδιότητες των κρατών μελών και οι διαφορές των συστημάτων υγείας τους, συμπεριλαμβανομένης της αξιολόγησης της προστιθέμενης θεραπευτικής αξίας,

- να υποβάλλει τακτικά έκθεση στο Συμβούλιο σχετικά με την πορεία της ανταγωνιστικότητας του φαρμακευτικού τομέα βάσει των αποτελεσμάτων των συγκριτικών αξιολογήσεων της ανταγωνιστικότητας και της δημόσιας υγείας και των πληροφοριών που παρέχουν τα κράτη μέλη.

(1) Έγγρ. 11165/03 ECO 147 SAN 152 COMPET 38 IND 103 MI 167 RECH 119.